**Digitális forradalom a műkereskedelemben: az online megoldások népszerűbbek, mint valaha**

*Május 5-én tartja nagyszabású 2. online aukcióját a BÁV*

**Az online kereskedelem felvirágzott a pandémia alatt: a műkereskedelem piacán is ez vált az uralkodó értékesítési formává világszerte. A BÁV felmérése alapján a magyarok kilencven százaléka bízik az online vásárlásban, és sokan arra is nyitottak lennének, hogy akár ékszert, órát, festményt vagy bútort vegyenek az interneten. Erre remek lehetőség nyílik a BÁV május 5-én rendezett 2. Online aukcióján, ahol Tiffany nyakéktől modern Zsolnay vázáig változatos tárgyakra lehet licitálni, melyek nem csak szépek, de hosszú távon is megőrzik – sőt, tovább növelhetik – értéküket.**

A távolságtartás digitális forradalomhoz vezetett a műkereskedelem piacán is 2020-ban: a legnagyobb hazai és nemzetközi aukciósházak sorra vezették be az online megoldásokat. Online árverésekre váltott a BÁV Aukciósház is a múlt évben, így rendezi meg 2021. május 5-én a [2. Online aukcióját](https://bav-art.hu/esemenyek/2-online-aukcio/) is, melyen ékszerek, műtárgyak és festmények várják az érdeklődőket – és nem csak a gyűjtőket! A közönség is egyre jobban kedveli a digitális megoldásokat: a magyarok háromnegyede vásárolt online a múlt évben – derült ki a BÁV Műtárgybefektetési indexének reprezentatív, online vásárlással kapcsolatos tavaszi kutatásának eredményeiből.

**Az online vásárlások éve**

A kutatás rámutatott arra, hogy összességében a magyarok 90 százaléka bízik az online vásárlásban, jól mutatja ezt, hogy a háztartások háromnegyede rendelt valamit interneten 2020-ban. Kicsit több mint 50 százalékuk leginkább csak kisebb értékű tárgyakat, 100 ezer forint feletti értékű árucikket 21 százalékuk vásárolt. A nagyobb értékű cikkek ilyen vásárlása leginkább a magasabb jövedelmű, diplomás, és az 50-69 éves korcsoportra volt jellemző. A válaszadók 8 százaléka tervezi biztosan, hogy festményt, műtárgyat vagy ékszert fog vásárolni 2021-ben, körükben különösen nagyot erősödött a bizalom az online vásárlással szemben.

A válaszadók arra a kérdésre, ha lenne szabadon elkölthető 500 ezer forintjuk, mit vásárolnának legszívesebben online, leginkább a bútort jelölték meg, ezt követi az ékszer és az óra. A magyarok 29 százaléka szívesen megnézi a kiválasztott tárgyat személyesen, mielőtt online megrendeli, és nagyjából ugyanennyien csak ismert, szakértő cégtől vásárolnának.

**A hagyományos helyett új aukciós megoldások**

A digitalizálódás a nemzetközi műkereskedelmi piacokon is egyértelmű trend. „*Az online árverés lett az új normális*” – [írja](https://www.artprice.com/artprice-reports/the-art-market-in-2020/the-art-market-in-2020) összefoglaló riportjában az Artprice.com. Eszerint az amerikai aukciósházak 2020-ban az árverések 70 százalékát tartották az interneten (2019-ben ez az arány még csak 30 százalék volt), és a licitek negyven százaléka új – zömében fiatal – vásárlóktól érkezett. Az új megoldások – virtuális túrák, [online katalógusok](https://www.calameo.com/read/0049597561a5924711a05) – sorra vették át itthon is a korábbi hagyományos árverési formák és eszközök szerepét.

Világszerte a nagyobb aukciósházaknál a legnépszerűbb típus a hibrid aukció lett, amikor magát az árverést élőben, közönség nélkül rendezik meg, de online közvetítik, és így is lehet rá licitálni. Magyarországon ilyen volt a BÁV karácsonyi 1. Online aukciója is, és így rendezik meg a soron következő májusi 2. Online aukciót is. Divat lett a különböző stílusú és kategóriájú alkotások keverése is – a Christie’s októberi aukcióján még egy dinoszaurusz csontváz is szerepelt a nagymesterek festményei között –, hogy minden érdeklődő találhasson neki tetsző tárgyat. Bár csontvázak nem lesznek a BÁV májusi árverésen, a 277 tárgy között a műkereskedelem szinte minden szegmense képviselteti magát.

További új fejlemény, hogy az élvezeti – kisebb értékű, lakberendezésű célú – vásárlás dominálta a piacot: több mint 80 százaléka az eladásoknak grafikák és lakberendezési tárgyak voltak. Hasonló tapasztalatokkal zárta az évet a BÁV is. A karácsonyi aukció sztárja például egy, a Debreceni Lámpagyárból származó art deco asztali lámpa volt, amely tizenháromszoros áron kelt el. Idén hasonló licitharcokra számítanak egy szintén a debreceni gyárból származó újabb, Gésát ábrázoló art deco kisplasztika esetében is.

**Mit válasszunk?**

Az élvezeti vásárlás ténye persze nem zárja ki, hogy egy olyan tárggyal gazdagodjunk, amely hosszú távon is őrzi értékét. Ha az ékszerek mellett döntenénk, a májusi online aukción finom kidolgozású, értékes drágakövekkel díszített klasszikus darabokból választhatunk. Ilyen a Tiffany & Co. egyik leghíresebb tervezőjének, a nemrég elhunyt Elsa Perettinek letisztult arany nyaklánca, melyre 100 ezer forintról lehet licitálni. Az árverés egyik fénypontja az a 2,44 karátos briliánssal ékített szolitergyűrű lesz, amely 440 ezer forintos kikiáltási árról indul.

A műtárgy-kollekció igazi gasztrocsemegéket vonultat fel. Nyári összejövetelek sztárja lehet a firenzei rokokó kaviártartó, vagy egy spanyol fagylaltkehely-készlet. A retró kerámiák az utóbbi években kezdték el diadalmenetüket a műtárgypiacon, ezúttal az alacsonyabb árfekvésű, de neves készítők alkotásaira, többek között Gádor István, Gorka Géza és lánya, Gorka Lívia munkáira lehet licitálni. Jó befektetést jelenthet a modern Zsolnay-kerámia is, ilyen például az Andrási Edina tervei alapján készült díszváza, amely már a Zsolnay-gyár jövőjébe enged bepillantást.

A festmények kedvelői számára igazi csemegének számít Spányik Kornél *Vasárnap délután* című olajfestménye, de licitálhatnak Nádler István *Firenze* című akvarelljére is, amely 1,2 millió forintos kikiáltási árával a befektetők számára is jó választás lehet.

|  |
| --- |
| **BÁV 2. Online aukció*** **Kiállítás:** 2021. április 23. – május 4. Helyszín: BÁV Aukciósház (1052 Budapest, Bécsi utca 1.)
* **Aukció:** 2021. május 5. 17:00 óra Az árverés formája**:** közönség nélkül rendezett, online közvetítve. Licitálni az [Axioart](https://axioart.com/) platformján lehet, vételi- és telefonos megbízások az Aukciósházban leadhatók.

**További információ és katalógus:** [www.bav-art.hu](http://www.bav-art.hu) |

\*\*\*

**A kutatásról**

A Műtárgybefektetési Index kutatást – melynek az online vásárlással kapcsolatos attitűdök felmérése is részét képezte – az NRC Marketingkutató és Tanácsadó Kft. végezte a BÁV Aukciósház és Záloghitel Zrt. megbízásából. Az online adatfelvétel 2021 márciusban zajlott, a 18–69 éves, legalább havi bruttó 300 ezer forint háztartási jövedelemmel rendelkező, internetező magyar lakosságra nézve reprezentatív.